Dňa 15.01.2023 nadobudlo účinnosť *nariadenie vlády SR č. 14/2023 Z. z.., ktorým sa mení a dopĺňa nariadenie vlády SR č. 102/2020 Z. z. o niektorých opatreniach v oblasti sociálnych vecí, rodiny a služieb zamestnanosti v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 v znení neskorších predpisov* (ďalej len „novela nariadenia“).

Novela nariadenia reaguje na zvýšenú mieru inflácie a rastúce ceny energií a skutočnosť, že nižšie uvedené dávky a pomoc v hmotnej núdzi sa nevalorizujú rovnakým mechanizmom, čo môže mať v niektorých prípadoch za následok, že domácnosti sa nezvýši jej celkový disponibilný príjem adekvátnym spôsobom.

Novela nariadenia v ustanovení § 11c písm. e) **upravila posudzovanie príjmov na účely poskytovania pomoci v hmotnej núdzi** v zmysle zákona č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov (ďalej len „zákon o pomoci v hmotnej núdzi“) **tak, že za príjem sa nepovažuje suma, o ktorú sa v roku 2023 na základe valorizačného mechanizmu zvýši**:

* dôchodková dávka (starobný dôchodok, predčasný starobný dôchodok, invalidný dôchodok, sirotský dôchodok, vdovský dôchodok, vdovecký dôchodok),
* dávka výsluhového zabezpečenia,
* sociálny dôchodok priznaný z dôvodu invalidity,
* úrazová renta a pozostalostná úrazová renta
* rodičovský príspevok

Novela nariadenia sa nevzťahuje na dávky, ktoré **boli priznané v roku 2023 s nárokom od 01.01.2023.**